Papersnake/gushiwen huggingface dataset:
戚氏·晚秋天
柳永（宋代）

晚秋天，一霎微雨洒庭轩。槛菊萧疏，井梧零乱，惹残烟。凄然，望江关，飞云黯淡夕阳间。当时宋玉悲感，向此临水与登山。远道迢递，行人凄楚，倦听陇水潺湲。正蝉吟败叶，蛩响衰草，相应喧喧。

孤馆，度日如年。风露渐变，悄悄至更阑。长天净，绛河清浅，皓月婵娟。思绵绵。夜永对景，那堪屈指，暗想从前。未名未禄，绮陌红楼，往往经岁迁延。

帝里风光好，当年少日，暮宴朝欢。况有狂朋怪侣，遇当歌对酒竞留连。别来迅景如梭，旧游似梦，烟水程何限。念利名，憔悴长萦绊。追往事、空惨愁颜。漏箭移，稍觉轻寒。渐呜咽，画角数声残。对闲窗畔，停灯向晓，抱影无眠。
乐游原春望
刘得仁（唐代）

乐游原上望，望尽帝都春。始觉繁华地，应无不醉人。

云开双阙丽，柳映九衢新。爱此频来往，多闲逐此身。
感春
司马光（宋代）

积草满春庭，衡门永昼扃。波头何事白，柳眼为谁青。

荣落浮云度，悲欢熟醉醒。繁华非我物，随意任飘零。
阙题
张说（唐代）

婚礼知无贺，承家叹有辉。亲迎骥子跃，吉兆凤雏飞。

温席开华扇，梁门换褧衣。遥思桃李日，应赋采蘋归。
雁字
许棐（宋代）

点画分明印碧空，回鸾返鹊势差同。月边映得银钩体，雪里摹成玉箸工。

断续似经秦火后，悲凉如在楚词中。愁人笔砚俱荒废，倩写相思寄便风。
登镇阳龙兴寺阁观铜铸观音
卢琦（元代）

眼中楼阁见来稀，铁凤飞檐势欲飞。天外宝花飘阁道，月中桂子落仙衣。

高攀玉露仙人掌，上碍银河织女机。金锁堂堂遗物在，山川良是昔人非。
摸斗岭
王圭（唐代）

戴斗疆陲省识华，更凭重阜切天涯。安知玉殿开阊阖，日月星辰在帝家。
偈颂六十七首
释原妙（宋代）

入我法中，不论凡圣。
动转施为，咸遵旧令。
霜天晓角（夜饮武将家，有歌霜天晓角者，声调凄婉，戏为赋之）
韩元吉（宋代）

几声残角。月照梅花薄。花下有人同醉，风满槛、波明阁。

夜寂香透幕。酒深寒未著。莫把玉肌相映，愁花见、也羞落。
岁暮杂咏十二首 其十二
李祁（宋代）

铁树开花始见春，可知天亦偶从人。如今一日三薰沐，可得明年见此辰。
省躬诗 其十八
曹于汴（明代）

遇兰馥我衣，遇棘刺我裳。人生随所遇，何必苦相伤。
伤春二首 其二
郭祥正（宋代）

春雨时时暗，春花眼未经。生涯随过鸟，世态委浮萍。

瘴雾何由避，蛮歌不忍听。谁家有醇酎，吾欲醉兼醒。
贼退示官吏
元结（唐代）

癸卯岁，西原贼入道县，焚烧杀掠，几尽而去。明年，贼又攻永破邵，不犯此州边鄙而退。岂力能制敌与？盖蒙其伤怜而已。诸使何为忍苦征敛，故作诗一篇以示官吏。

昔岁逢太平，山林二十年。
泉源在庭户，洞壑当门前。
井税有常期，日晏犹得眠。
忽然遭世变，数岁亲戎旃。
今来典斯郡，山夷又纷然。
城小贼不屠，人贫伤可怜。
是以陷邻境，此州独见全。
使臣将王命，岂不如贼焉？
今彼征敛者，迫之如火煎。
谁能绝人命，以作时世贤！
思欲委符节，引竿自刺船。
将家就鱼麦，归老江湖边。
跋虞丞相与赵撙节使帖还其犹子济二首
杨万里（宋代）

虞丞相与赵将军，同策江淮第一勋。
大羽进贤今寂寞，凌烟颂里感风云。
刘长方自豫章寄书称砮焦蛎房之美恨未知味书一绝以寄之
王十朋（宋代）

珠屿小蛎圆带石，砮焦巨房深若杯。吾乡此味亦不恶，故人游宦盍归来。
访蔡文庆处士留题
李中（五代）

幽人栖息处，一到涤尘心。藓色花阴阔，棋声竹径深。

篱根眠野鹿，池面戏江禽。多谢相留宿，开樽拂素琴。
九日前一日过东平城中见卖糕有感
汪梦斗（宋代）

猎猎霜飙飐菊枝，盘中粉饵趁时炊。承平节物今犹见，却忆刘郎旧欠诗。
又次邦衡族侄长彦司户韵
周必大（宋代）

圣世恩荣盛孝章，北窗自欲傲羲皇。
通家喜燕鸡豚社，治郡愁亲雁鹜行。
陌上花开人斗草，瓮头酒熟客传觞。
及时行乐君休厌，召驿相将项背望。
题顾丈南雅通政手椟后
潘曾绶（清代）

淋漓满幅墨如新，冰雪文章笔有神。报国忧时数行泪，世间何处著斯人。
寄沈时仲
李洪（宋代）

论交肺腑独深知，手札勤渠慰我思。
郭泰垫巾频念旧，休文减带最能诗。
常怀胜集无三友，坐想高谈彼一时。
明月扁舟过苕霅，苹汀重理钓鱼丝。
月兔茶
苏轼（宋代）

环非环，玦非玦，中有迷离玉兔儿。
一似佳人裙上月，月圆还儿儿还圆，此月一儿圆何年。
君不见斗茶公子不忍斗小团，上有双衔绶带双飞鸾。
送戴式之归天台歌
严羽（宋代）

吾闻天台华顶连石桥，石桥巉绝横烟霄。
下有沧溟万折之波涛，上有赤城千丈之霞标。
峰悬蹬断杳莫测，中有石屏古仙客。
吟窥混沌愁天公，醉饮扶桑泣龙伯。
适来何事游人间？飘飖八极寻名山。
三花树下一相见，笑我萧飒风沙颜。
手持玉杯酌我酒，付我新诗五百首。
共结天边汗漫游，重论方外云霞友。
海内诗名今数谁？群贤杂沓争相推。
胸襟浩荡气萧爽，豁如洞庭笠泽月。
寒空万里云开时。
人生聚散何超忽，愁折瑶华赠君别。
君骑白鹿归仙山，我亦扁舟向吴越。
明日凭高一望君，江花满眼愁氛氲。
天长地阔不可见，空有相思寄海云。
寒食感事呈同官
文同（宋代）

三月八日值寒食，阴霾蔽空不肯收。
北园花木殊未动，到处哭雨惟鸣鸠。
吾曹可怜爱薄宦，甘此寂寞来山州。
酒肴有无更莫问，逢遇相与清谈休。
一字买堪贫
林希逸（宋代）

独妙如椽手，誇传品入神。千金犹莫买，一字实堪贫。

玉柱多谁得，银钩少自珍。愿求三折笔，甘作屡空人。

但喜萧斋玩，宁忧范甑尘。疗饥那欲煮，吟苦谩酸辛。
春日闲居三首 其二
白居易（唐代）

广池春水平，群鱼恣游泳。新林绿阴成，众鸟欣相鸣。

时我亦潇洒，适无累与病。鱼鸟人则殊，同归于遂性。

缅思山梁雉，时哉感孔圣。圣人不得所，慨然叹时命。

我今对鳞羽，取乐成谣咏。得所仍得时，吾生一何幸。
华亭院僧房
陆游（宋代）

悠悠马上困思茶，休歇僧房到日斜。
殿背无人绿钱满，小盆零落珊瑚花。
夏月游殊山寺登圆通阁和子彦弟开字韵
刘崧（元代）

窣堵嵬峨宝阁开，碧莲平涌紫金台。散花天女云间下，飞锡真僧海上来。

雾捲长塘天一镜，雨浮西嶂翠千堆。白头幸逐閒居乐，犹拟栖禅日往回。
怀灵隐寺三首 其三
陈蜕（唐代）

寻僧访腊说东坡，壁上题诗未尽磨。远谪还能偕慧婢，行吟尚自感春婆。

嗟余一失湖山趣，去日全从愁病过。浪说游踪遍海岳，西泠旧约总蹉跎。
郁林寺
唐元龄（宋代）

一径通深窈，丛林独蔚然。
神仙栖佛屋，香火当僧田。
罕见催租吏，谁谈文字禅。
吴侬来拜朔，偻指满三千。
六月廿二日天彝生辰诸亲友携酒来贺蓼莪棠棣并感予怀因书俗语为八绝句示之 其七
顾清（明代）

诸君置酒合欢声，一半从前见汝生。自古仲尼称至圣，恂恂乡党似无能。
泛舟城隅呈永叔
梅尧臣（宋代）

藤竹绕城阴，烟梢拂濠水。
山禽时一鸣，楚客孤舟里。
孤舟穿绿荷，猎猎雨新过。
谁思暮江上，只尺采莲歌。
日出德甫席上作次韵二首
李弥逊（宋代）

万境全归一瞬中，山河日月尽含容。
若将明暗分迷悟，公案从今又一重。
忍草山房
顾统钧（清代）

出郊行未及，亭午得云林。夏浅领山妙，风何吹我襟。

片云连嶂影，一鸟破松阴。欲顾来时路，寻源到此深。
次韵谢同年刘子坚生日惠诗
王庭圭（宋代）

诗词清丽笔如神，犹记同年岁在申。弧矢志高千万里，烟霄路阔几由旬。

曾无紫气冲南斗，空有红光动北辰。自顾顽才类铜锡，敢期陶冶铸成钧。
往复酬和积十馀篇涛不能诗肯堂强之乃依其韵而错杂用之勉成一首
贺涛（清代）

吾师性好客，亭园极遐赏。高宴无虚日，嘉客时来往。

酒政酷汉吏，诗律密秦网。张李争出奇，范子才无两。

群雄不相下，建国各分壤。小侯执贽来，听命甘诮谤。

郡县不敢居，退思乘一障。忆我二十馀，抗志薄今曩。

良马脱羁络，千里犹莽苍。盲进不知退，力竭仍思强。

岂料遇仲达，唾手收曹爽。蚁垤恐颠踬，嵩华恶能上。

范子笑其旁，瓦缶击之响。怜彼蜩与鸠，不使控草莽。

趣我令当阵，怯夫胆忽放。纵横大敌前，那复计弱壮。

思酬知己恩，胜负不设想。请师备良药，将疗灌夫创。
正月五日以送伴借官侍宴集英殿十口号
杨万里（宋代）

千官拜舞仰虚皇，奉上瑶池万寿觞。
殿上双傅送御酒，槛前一曲绕虹梁。
逍遥咏 其一
赵炅（宋代）

逍遥知语默，境外见真空。有位皆玄感，无缘不用功。

义说三才理，幽深万事通。因依堪法则，答谢向旻穹。
鹧鸪天 藤蓑词○藤蓑白沙隐服五首 其一
王夫之（明代）

籊籊江门旧钓竿。如今落手尽清閒。鳞鳞三六双双鲤，历历千重叠叠山。

斜月落，晓霜残。藤蓑耐得一江寒。橛头信水亭亭去，鲸浪惊雷午梦安。
苍梧九日偶成二绝 其二
林大春（明代）

谁道一官清似水，虚堂犹自出樽罍。官衙况在山深处，不用登高便避灾。
君俞惠诗觅洛中所得大金菊辄次韵酬二篇
韩维（宋代）

禅老心真异众心，不缘歌舞费黄金。
春芳落尽慵开眼，豫乞寒花伴苦吟。
楚辞三章送郭教授趋朝
陈造（宋代）

爰有人兮媻珊偪侧，耕耘寒暑兮图史儒墨。
吟抱膝兮山南水北，佩明月兮冠切云。
曳芙蓉兮敷芬，冰其茹兮蕙其薰。
之於世曾莫谅兮，蹇吾犹淮之濆块。
予揆夫初席兮，磷竞缰而为懦。
发之新兮志偕而堕，非金玉之人兮孰振吾过。
有牵其复兮有倡其和，完予独而息黥兮睍新功以自课，
一息怳三秋兮胡为去我而他之。些君行兮指日边，
章陈兮君席为前。揖风袂之翩翻，
寿君兮绿樽。贝宫靓深兮碧落宽，
陵天风兮整羽翰。君无谓予兮考槃，
有尘冠兮待弹。
怀赵紫芝翁灵舒
徐照（宋代）

紫芝别我天台去，翁十深山自结茅。
但见春愁随日长，不知庭叶蔽禽巢。
赠毛仙翁
郑澣（唐代）

至道无名，至人长生。爰观绘事，似挹真形。方口渥丹，

浓眉刷青。松姿本秀，鹤质自轻。道德神仙，内蕴心灵。

红肌丝发，外彰华精。色如含芳，貌若和光。胚浑造化，

含吐阴阳。吾闻安期，隐见不常。或在世间，或游上苍。

猗欤真人，得非后身。写此仙骨，久而不磷。皎皎明眸，

了然如新。蔼蔼童颜，的然如春。金石可并，丹青不泯。

通天台上，有见常人。俗士观瞻，方悟幽尘。君子图之，

敬兮如神。
【南吕】一枝花_叹秀英
商衟（元代）

叹秀英
钗横金凤偏，鬓乱香云亸，早是身是名染沉疴。自想前缘，结下何因果？今生遭折磨，流落在娼门，一旦把躯点污。
【梁州第七】生把俺殃及做顶老，为妓路刬地波波。忍耻包羞排场上坐。念诗执板，打和开呵。随高逐下，送故迎新。身心受尽摧挫，奈恶业姻缘好家风俏无些个。纣撅丁走踢飞拳，老妖精缚手缠脚，拣挣勤到下锹镬。甚娘，过活。每朝分外说不尽无廉耻，颠狂相爱左。应有的私房贴了汉子，姿意淫讹。
【赚煞】禽唇撮口由闲可，殴面枭头甚罪过，圣长里厮搽抹。倒把人看舌头厮缴络，气杀人呵。唱道晓夜评薄，待嫁人时要财定囫囵课，惊心碎唬胆破。只为你没情肠五奴虔婆，毒害相扶持得残病了我。
为行俭题五杏图赠院判蒋主善
杨士奇（明代）

昔时庐山仙杏花，千树万树如丹砂。照岩炫谷总春色，功成仙驾登紫霞。

淮南蒋氏今董奉，父子声名万金重。圣朝国医非一手，蒋氏奇能比星凤。

凤池舍人写此图，贤贵固与凡民殊。玉堂学士经济具，何啻报功论五株。
和通判范都官不赴赏春
赵抃（宋代）

幽郡少丛事，名园邀上宾。逢花有深意，拚醉欲酬春。

僚友同年旧，郎官拜命新。不来无此乐，还似姓车人。
怀永康颜明府
韦骧（宋代）

寒山晴望青重重，我居山西君在东。县疆有守不能往，迟想休谊如饥空。

反思六月君假道，夜对樽酒乘清风。高谈落落破畦畛，不许俗语咻其中。

撇然倾盖信若旧，诚通气洽知所同。别来慰释尚可赖，时获佳句开惛蒙。

所嗟室迩人甚远，安得邂逅还相逢。
八咏警戒 其四
吴处厚（宋代）

人非莫举扬，万事且包荒。殿上便犹掩，车中吐不妨。

在他诚所短，于己有何长。须是常规检，回头自忖量。
高士咏。洞灵真人
吴筠（唐代）

亢仓致虚极，潜迹依远岫。智去愚独留，日亏岁方就。

乡人谋尸祝，不欲闻俎豆。尚贤非至理，尧舜固为陋。
洞庭叶铁琴节女遗像二首 其二
徐文泂（清代）

有才无命欲如何，茹苦含辛十载多。同是清光传不朽，莫釐山色洞庭波。
九日和向巨源送行韵
吴芾（宋代）

世事无穷生有涯，羞将白发对黄花。
一江秋水涵初雁，万里暮天飞落霞。
昔日自怜长作客，今朝方喜得还家。
尊前话别宁辞醉，后夜相思月满沙。
齐公长老卧云轩二首 其二
郭祥正（宋代）

安详禅定悟尘劳，放去收来没一毫。门掩白云聊昼卧，世间言说付儿曹。
南明慧长老写师像求赞
释正觉（宋代）

发之白兮苍山雪寒，眼之冷兮远水秋还。
机自转兮夜斗有柄，气自清兮星河无澜。
谷应声而亡像，珠受色而不瘢。
瀛海潮落兮平且净，天宇云收兮虚更宽。
万化起灭兮，默见其端。
六友诗寄林景云留寿国林道初俞季渊 其五 节友
刘黻（宋代）

节友独爱秋，相得匪迟暮。受气惟至正，睟见黄与素。

饱谙风露味，甘守烟霞痼。如何千载人，仅一渊明遇。
双峰定水璘老送木犀香五首
杨万里（宋代）

谁言定水禅，入定似枯木。
飞入广寒宫，收得香万解。
寄幼度主簿
陈造（宋代）

辞家暑雨溅红蕖，转首荞花已雪如。
岁月只随流水逝，笑谈陡与故人疎。
简书我正罢长道，归棹君行指旧居。
他日霜风吹梦破，空从旅雁觅来书。
念奴娇
佚名（宋代）

金秋行令，恰清晨、白露初交中节。勿怪西窗传好事，生个他年英杰。吉梦既符，知如徐子，冰玉为神骨。吾家有庆，阶兰喜又新发。
如今早已生男，清樽华宴，且好延佳客。更自承师勤问道，门外不妨立雪。抗志云霄，留心简册，听我叮咛说。駸駸月殿，桂枝取次高折。
题三游洞石壁
苏洵（宋代）

洞门苍石流成乳，山下长溪冷欲冰。
天寒二子苦求去，我欲居之尔不能。
与仅初过思闲草堂
华察（明代）

绕屋艺桑柘，何年此卜居。
山斋客到后，村杵饭香初。
已是相过数，犹言宴会疏。
坐看新月上，黄叶散寒墟。
挽刘学谕玗
廖行之（宋代）

声猷惊俗旧，科第策名新。
筮仕甫从志，辞官复为亲。
谁期一朝患，遽殒百年身。
平昔经纶事，而今已古人。
累日前伏蒙袖书临访并小文编及明堂图披玩寻
叶清臣（宋代）

进士不读书，明经不根义。
诟病君子儒，于今作文弊。
礼部右词赋，诸生窃科第。
从道不违人，追趋斯近利。
李生何为者，力学务逊志。
羞耻事章句，深湛刺经艺。
常惟天子贵，无大明堂位。
邈焉三代风，尠矣百世继。
去圣日逾远，攻端非其致。
公玉既妄图，戴德亦缪记。
汉唐盛容典，规画不足示。
其间区区者，何暇盛德事。
确论无甚高，阔讲寖而坠。
披文会今古，援笔考同异。
面势本周官，织悉探吕氏。
俛拾林甫长，仰擿康成盩。
昭发老生蒙，冥符作者意。
圣期接千统，缛礼恢万祀。
无文既已秩，同节此云备。
宁当总章法，未擥云台议。
废兴有时合，聪明自民视。
成厦繄众材，至理岂一士。
南阙朝奏书，中朝夕鸣佩。
行矣无自遗，日中今可熭。
解印至大桥铺寄邵阳父老
沈伯达（宋代）

已过长亭一舍宽，送行犹自挽征鞍。
我无惠政苏凋瘵，何事邦人泪不乾。
游灵岩谒杜清献公读书处
谢铎（明代）

欲飞神不住，未到眼先明。山岂过江好，心终背郭清。

村名犹杜曲，相业自端平。再拜吾何敢，凄然愧后生。
咏瑟师
沈宠甫（宋代）

宇宙浩浩谁诗鸣，遗响闃寂如英茎。
更无高谈细论者，唐末婀娜江西清。
送季舅汪江州
楼钥（宋代）

清直如公天自知，晚年百顺了无亏。
九成台下方还旆，五老峰前又拥麾。
题坐喜逢陈仲举，据床好继庾元规。
太平散吏无由到，倚听中和乐职诗。
杂诗绝句十七首 其一
梅尧臣（宋代）

蛙行动萍叶，误观作游鱼。稍稍引两股，已变科斗书。
次韵答任贡父见寄三首 其三
项安世（宋代）

日者人间世，家传洛下书。谁能定真实，转觉堕空虚。

莫倚文无害，常怀行有馀。词华非所欠，水溢自成渠。
赠黄山胡公求白鹇
李白（唐代）

请以双白璧，买君双白鹇。
白鹇白如锦，白雪耻容颜。
照影玉潭里，刷毛琪树间。
夜栖寒月静，朝步落花闲。
我愿得此鸟，玩之坐碧山。
胡公能辍赠，笼寄野人还。
更漏子·春叶阑
毛文锡（五代）

春叶阑，春恨切，花外子规啼月。人不见，梦难凭，红纱一点灯。
偏怨别，是芳节，庭下丁香千结。宵雾散，晓霞辉，梁间双燕飞。
哭张船山先生即题序诗卷子
王斯年（清代）

群彦倾谈一座尊，春风曾侍草常温。诗传衣钵开奇境，语到君亲有泪痕。

不佞自怜余傲骨，长贫何处答师恩。丹青幸得生花笔，摹想遗容仿佛存。
句
孙冕（宋代）

可怜遐地产，常化燎原火。
谢何茂才惠诗
陈宓（宋代）

雅思追期正始音，若将掷地定成金。
年来尘土双侵鬓，赖有清诗时一吟。
自咏
陆游（宋代）

谢事客谁过，闲游吏不诃。
家人争稗粥，邻叟和畲歌。
静夜诗成祟，新春睡有魔。
年光本无尽，未用叹蹉跎。
送茶头并化士 其八
释慧空（宋代）

披秀三句二偈，与宠为茶佛事。法味法乐法财，资神资生资惠。

使于施受之间，而无虚得虚弃。我亦未證其中，乃就其中出气。

截却娇梵舌根，捩转衲僧巴鼻。来者满与一瓯，看伊东倒西醉。

既醉各各起来，门外晓山横翠。
观吴廷玉五云歌书其后而归之
许月卿六（宋代）

钧天九奏玉皇归，阁皂神驰重叹吁。
劝子痴人前莫说，怕渠来讨费分疏。
风蝉
赵嘏（唐代）

风蝉旦夕鸣，伴夜送秋声。
故里客归尽，水边身独行。
噪轩高树合，惊枕暮山横。
听处无人见，尘埃满甑生。
游仙诗十四章不必拟郭宏农也 其八
姚燮（清代）

北绝管上嫔，云在长绵楼。爱惜瑶华枝，寡处不知愁。

曲琼十二帘，旷有龙烟浮。暗媚恐旁越，凝睐未敢流。

失持偶含笑，姑射敛襟羞。要眇丰车子，犹恨分难求。

放废如屈平，枉自期灵脩。蛱蝶天正春，蟪蛄世方秋。
夜厌厌（小石调）
张先（宋代）

昨夜小筵欢纵。烛房深、舞鸾歌凤。酒迷花困共厌厌，倚朱弦、未成归弄。

峡雨忽收寻断梦。依前是、画楼钟动。争拂雕鞍匆匆去，万千恨、不能相送。
八月初三秋丁斋宿偶赋
陈琏（明代）

暮雨初收夜气凉，黉宫如水漏声长。金莲光粲频添烛，宝篆烟浮屡换香。

礼乐明时严秩秩，弦歌深夜尚洋洋。喜逢圣代崇禋祀，勉效涓埃答素王。
别胡中丞
方干（唐代）

二年朝夜见双旌，心魄知恩梦亦惊。
幽贱粗能分菽麦，从容岂亦遇公卿。
吹嘘若自毫端出，羽翼应从肉上生。
却恨此身唯一死，空将一死报犹轻。
玉泉
杨杰（宋代）

白云山下泉，几年石中韫。但见玉色明，孰能究其本。
颂古五十七首
释道昌（宋代）

撞墙撞壁，曲不藏直。
摘叶牛花，与俭宁奢。
罗汉有三毒。如来有二语。
聋人争得闻，依旧吃茶去。
保福老，保福老，
铁眼铜晴还失了。
书怀呈朱检讨竹垞 其二
张云章（清代）

镜里霜髭镊数茎，长贫已分老诸生。敢言豹雾文章隐，肯为牛衣涕泪倾。

吹彻黄钟君子舌，遗将金错美人情。此身何事酬知己，名节如山晚或成。
赠陇西太守张仲治诗
潘尼（魏晋）

二八由唐显，财以多士隆。群灵感韶运，理翮应翔风。

张生拔幽华，苹蘩登二宫。未几振朱锦，剖符抚西戎。

及子仍同僚，赠言贻尔躬。威刑有时用，唯德可令终。
渔家傲·每日困慵当午昼
吴潜（宋代）

每日困慵当午昼。出来便解双眉皱。一带朦胧烟雨岫。山翁瘦。林泉纵好他园囿。一见此君如话旧。玉版老师呼唤候。万立琅玕争劝酒。踌躇久。清风收拾归怀袖。
湘西
孔武仲（宋代）

文园春晚病无聊，剩欲登临散郁陶。
远野输凉来宴坐，长冈倾秀入诗毫。
轻明物态归仙境，咫尺城堙限海涛。
胜事满前难记忆，戏逢香草缀离骚。
何生告还新喻因忆希仁先生平生故人不相见十有六年怅然有作附生它日见之为我道之
陈献章（明代）

忽忽人间十六年，与公信息两茫然。不知今日江门路，还到湖西是几千。
送杨博士计偕北上 其二
邢侗（明代）

入京翻遣似并州，数醉乡人春酒楼。来日寄将消息否，绮窗寒树着花愁。
霜夜望月
杨万里（宋代）

人静蛩喧天欲霜，不眠独自步风廊。
闲看月走仍云走，知是云忙复月忙。
张印沙七丈得先职方亦园故址作逸园
姚鼐（清代）

吾邑青山围四境，小嶂城西庳亦胜。昔吾先世笼有之，遂作两园地相并。

其后阅姓凡几家，败牖颓垣蓬满径。新堂忽起辟荆榛，旧木犹存覆阴映。

百年父老观废兴，举觞竞来为地庆。丈人健吏勇为国，尝抑豪彊沮奸倖。

馀才归逸作玆园，举废治荒譬为政。贱子归休一亩宫，横榻仅容支麈柄。

每于田野纵嬉游，复荷乡闾同爱敬。霜风吹澹夕阳时，往听僧庵打钟磬。

开轩松竹复清疏，解带亲交共觞咏。坐久时逢归鸟斜，饮罢仰看圆月正。

百岁如轮那得知，一日纵狂何足病。老梅岩隙已含苞，更待雪香攀石磴。
次子都兄借杨凝式帖韵
李洪（宋代）

前朝惟有杨虚白，心画心声独擅功。
身絷南冠怀洛寺，恨无北客话高嵩。
送徐性初归隆兴
董嗣杲（宋代）

岁华须鬓里，行色水云中。
南径寒花在，西山落叶空。
别怜今夜酒，歌续古人风。
归隐东湖上，忘机狎钓翁。
杂诗
林朝崧（清代）

犬吠出深巷，鸡鸣上树木。月黑四无人，胡尘眯人目。

顷者五诸侯，兵败于函谷。苏君无相权，赂秦地遂蹙。

遗民念旧主，千家齐夜哭。男儿重意气，大雠须报复。

专诸善烹鱼，要离能击筑。嬴政非王僚，成败恐难卜。

子房游下邳，白龙改鱼服。桥边受异书，人前不敢读。

于留遇真龙，运筹得秦鹿。英雄灭虎狼，万姓受其福。

当其未遇时，亡命亦雌伏。古来非常人，厄穷天使独。
与李大厓宿听泉楼怀甘泉贲斋诸君
张希载（明代）

山楼此夕共铺云，月满长空水满津。笑我自耽林下乐，独怜多少未归人。
祠庞颍公
王九龄（宋代）

贤哉庞颍公，天相佑仁宗。
清规映当代。劲节摩秋空。
皇佑维四映，蛮寇南海邕。
委身任虎将，献馘鲁侯宫。
又能识君实，荐鹗如孔融。
人言主与宾，霜降鸣丰钟。
至今勋业在，隐然齐岱嵩。
少时居荫下，读书此堂中。
三映足不市，纷华尘垢同。
平生经给予志，于此涵养丰。
梁间产灵芝，秀异郁青葱。
殿角存琬琰，挥毫气吐虹。
常时有识者，固知非卧龙。
一朝十载遇，谈笑集勋庸。
后人勤仰止，图像君子容。
萧然堂庑间，香火一时共。
地远尘不到，山高气自雄。
松竹交荫郁，桃李间繁穠。
堂经百映久，隳圮几一空。
断砌行春蚓，败壁号秋蛩。
僧有惟{左面右力}者，鼎施葺施工。
兴仆广湫隘，疏林撤翳蒙。
至今山下路，冠盖仍憧憧。
我来为此邑，坐阅三映穷。
催科本自拙，抚字亦何功。
惟有心如水，庶几踵前踪。
适当岁初吉，敛板揖清风。
来携一壶酒，谨致三酬恭。
昔尝怀此念，今乃遂我衷。
作诗留壁间，聊以写鄙悰。
题广信道中
金丽卿（宋代）

家住钱塘山水图，梅边柳外识林苏。
平生惯占清凉国，岂料人间有暑途。
宫词
宋白（宋代）

飞烟缥缈拂楼台，才捲珠帘雉扇开。
春满天颜两眉喜，玉关新有捷书来。
山静日长
罗大经（宋代）

唐子西诗云：“山静似太古，日长如小年。”余家深山之中，每春夏之交，苍藓盈阶，落花满径，门无剥啄，松影参差，禽声上下。午睡初足，旋汲山泉，拾松枝，煮苦茗吸之。随意读《周易》《国风》《左氏传》《离骚》《太史公书》及陶杜诗、韩苏文数篇。从容步山径，抚松竹，与麛犊共偃息于长林丰草间。坐弄流泉，漱齿濯足。既归竹窗下，则山妻稚子，作笋蕨，供麦饭，欣然一饱。弄笔窗间，随大小作数十字，展所藏法帖、墨迹、画卷纵观之。兴到则吟小诗，或草《玉露》一两段，再烹苦茗一杯。出步溪边，邂逅园翁溪友，问桑麻，说粳稻，量晴校雨，探节数时，相与剧谈一晌。归而倚杖柴门之下，则夕阳在山，紫绿万状，变幻顷刻，恍可入目。牛背笛声，两两来归，而月印前溪矣。

味子西此句，可谓妙绝。然此句妙矣，识其妙者盖少。彼牵黄臂苍，驰猎于声利之场者，但见衮衮马头尘，匆匆驹隙影耳，乌知此句之妙哉！人能真知此妙，则东坡所谓“无事此静坐，一日似两日，若活七十年，便是百四十”，所得不已多乎！
邻家翁挽辞二首
邓肃（宋代）

高堂宴坐亦何忙，金水聊观毁与穰。
远配刁间笼桀黠，未饶倚顿埒侯王。
桑麻有亩今千计，牛马难言用谷量。
可惜一朝螺变麦，千金无药治膏肓。
重阳日即事
赵嘏（唐代）

病酒坚辞绮席春，菊花空伴水边身。

由来举止非闲雅，不是龙山落帽人。
再赋弈棋五首 其五
洪炎（宋代）

凝神迷远躅，致一有全功。皎皎妇姑月，冥冥鸿鹄风。

置君愚宁子，议乐哂温公。谁谓商山老，飘然到橘中。
偈颂六十首
释昙华（宋代）

西天四七，唐土二三。
尽向者裹钉椿摇橹，新东林为你诸人解缆放船。
未说超宗异目，若得齐眉共瞩。
亦可明窗下安排，未免栏腮掴出。
和苏进之见招兼简岑岩起
韦骧（宋代）

夫君捧诏独先来，趋节还先数月回。联事已忧将判袂，列城况是未丰财。

翻蒙雅饯同肤使，更枉清篇费美才。若得星轺少聊缓，吐茵强酒不辞陪。
题尹真人祠
郎士元（唐代）

窅窅云旗去不还，阴阴祠宇闭空山。

我来始悟丹青妙，稽首如逢冰雪颜。
和孙节推寄罗发运
苏颂（宋代）

一瓢贤巷僻如山，十部文移日满前。
辍得间时常命驾，和来新什已盈编。
交游莫逆心相照，出处虽殊道两全。
能使清风激颓俗，世情谁得议高坚。
爱日堂
方孝孺（明代）

白日丽青天，朝出扶桑莫虞渊。
堂上有亲雪满巅，坐看白日心茫然。
长绳不可繫，急景如流川。
羲和羲和停尔鞭，高堂一日如千年。
观世音赞六首
黄庭坚（宋代）

圣慈悲愿观自在，海岸孤绝补陀岩。
贯花缨络普庄严，度生如幻现微笑。
有一众生起圆觉，即现三十二应身。
壁立千仞无依倚，住空还以自念力。
枨花
董嗣杲（宋代）

秾芳比似橘花肥，当日曾从细雨移。
老有绉颜羞晚出，清无柔性结春知。
雪香四月蜂攒处，风味重阳蟹健时。
院落彩妆人最巧，搀先茉莉簇凉枝。
罗江驿翠望亭读宋景文公诗
陆游（宋代）

扑马征尘拂不开，高亭欹帽一徘徊。
蜀山地暖稀逢雪，闰岁春徘未见梅。
陂水近人无鹭下，烟林藏寺有钟来。
宋公出牧曾题壁，锦段虽残试剪裁。
君子法天运
徐瑞（宋代）

君子法天运，小人昧时几。法天贵自强，时哉几甚微。

强则无退惰，微则有是非。终期德业成，无为小人归。
送邵公济校书守果州分韵得歌字
张扩（宋代）

人物妙伊洛，衣冠肩上摩。君门世所高，家学承丘轲。

斯文晚付君，自信保不磨。平生眼中书，五车未为多。

一字不借力，虚名空作魔。我数奉谈麈，老顽君弗诃。

持酒欲挽君，酒尽如君何。百丈溯巴峡，脩途接岷峨。

新句探古锦，好风散沉疴。先君果山政，惠爱如春和。

向来窥一斑，再至鬓已皤。会寻竹马盟，为续襦裤歌。
偈倾一百六十九首
释智朋（宋代）

不舍诸道法，而现凡夫事。
万人游仰处高挂锦标，千波竞起时要须好手。
还如曾斗快龙舟，一度赢来方始休。
立夏日示陈安国宣义
郭祥正（宋代）

昨日春归尽，轻衣畏暑侵。落花空眷影，新叶自成阴。

书永惟便睡，蝉清稍伴吟。小团宫样茗，分酌莫辞深。
古断肠曲三十首 其十二
周端臣（宋代）

一股金花擘断钗，两行玉箸界香腮。近来自觉冰肌瘦，柳绿春衫放窄裁。
轮台子（中吕调）
柳永（宋代）

一枕清宵好梦，可惜被、邻鸡唤觉。匆匆策马登途，满目淡烟衰草。前驱风触鸣珂，过霜林、渐觉惊栖鸟。冒征尘远况，自古凄凉长安道。行行又历孤村，楚天阔、望中未晓。

念劳生，惜芳年壮岁，离多欢少。叹断梗难停，暮云渐杳。但黯黯魂消，寸肠凭谁表。恁驱驱、何时是了。又争似、却返瑶京，重买千金笑。
句 其三
杨绘（宋代）

清香旧已亲陶令，红艳新能惑阮郎。
寄刘伯山
赵蕃（宋代）

魁梧任嘲剧，短少盖风流。
邂逅为颐解，殷勤成刺投。
遥知江夏阁，不减仲宣楼。
颇愿相从去，湖南兵未休。
看刘寺芙蓉
杨万里（宋代）

初约山寺游，端为怪奇石。
那知云水乡，化作锦绣国。
入门迳深深，过眼秋寂寂。
隔竹小亭明，禂红漏疏碧。
山僧引幽践，绝巘恣佳陟。
三步绮为障，十步霞作壁。
烂如屏四围，搭以帔五色。
满山尽芙蓉，山僧所手植。
秋英例臞淡，此花独腴泽。
却忆补外时，朝士作祖席。
是间万株梅，冷射千崖白。
旧游不可寻，雪枝半榛棘。
访黄崇嘏墓四首录二 其一
杨潮观（清代）

恐是瞿昙幻化因，女郎花现宰官身。无端泄露春光早，云破方知一月真。
江上晨梳
陈㷆（明代）

六十年来世事疏，青山草屋野人居。风吹短发梳难整，鹤过閒身可得如。

病久到来寻旧药，眼昏归去掩残书。交游四海谁知已，大半凋零叹逝馀。
回銮至鳍鬣口秋雨初霁对月
玄烨（清代）

纤月高林动，辉辉古塞长。冰轮初濯露，桂影欲飘香。

乌鹊声频起，关河色共凉。旌门吟眺远，万国自清光。
句
雍孝闻（宋代）

官田种秫陶元亮，私釜生尘范史云。
出塞
乔备（唐代）

沙场三万里，猛将五千兵。旌断冰溪戍，笳吹铁关城。

阴云暮下雪，寒日昼无晶。直为怀恩苦，谁知边塞情。
送人征蛮
贯休（唐代）

七纵七擒处，君行事可攀。亦知磨一剑，不独定诸蛮。

树尽低铜柱，潮常沸火山。名须麟阁上，好去及瓜还。
春兴 其十五
黎景义（明代）

今日残花昨日开，暮潮归去早潮来。

为文无出相如右，欲赋惭潮宋玉才。

道自升沈宁有定，心从到处即成灰。

多情只有春庭月，片影漂摇落酒杯。
句
高湘（唐代）

惟有高州是当家。（《玉泉子》云：湘从兄中书舍人湜

与路相岩亲善，而湘厚刘相瞻，岩既逐瞻，除不附己者

十司户。湘得高州，到日，愤湜不佑己，赋诗云）
客约游山久未践盟
董嗣杲（宋代）

居安怀蔀屋，处约客雄藩。
风日山川媚，城池草木蕃。
花时贫久减，春醉约多番。
顾我留情极，怜君苦事繁。
吊卢玉堂
赵汝回（宋代）

金銮坡上文星落，收拾遗文有几函。草制空教生白发，盖棺只是着青衫。

吟魂夜访林逋冢，破屋寒抛谢客岩。自有旧家椽笔在，丰碑竖起压松杉。
偈十六首 其十七
释士圭（宋代）

孔明庙前有古柏，枝如青铜根如石。苍皮溜雨四十围，黛色参如二千尺。

但见年年是好年，岂知日日是好日。小树子，傍山栽，花从叶里开。

枝高攀不得，罗袖拂将来。
念奴娇
叶梦得（宋代）

云峰横起，障吴关三面，真成尤物。倒卷回潮目尽处，秋水黏天物壁。绿鬓人归，如今虽在，空有千茎雪。追寻如梦，漫余诗句犹杰。

闻道尊酒登临，孙郎终古恨，长歌时发。万里云屯瓜步晚，落日旌旗明灭。鼓吹风高，画船遥想，一笑吞穷发。当时曾照，更谁重问山月。
春夜过银锭桥在禁城外北海子
胡直（明代）

都城佳丽地，春夜喜重经。巨浸通银汉，长桥挂碧汀。

云移千树月，冰坼半湖星。缥缈闻仙吹，祈坛近苑亭。
十二月旦雪霰大絷
张嵲（宋代）

忆昔寻梅汉水旁，故乘微霰渡澄江。
如今飘泊闽山侧，拥褐安禅听打窗。
西新桥
陈运（明代）

飞虹千柱挂湖西，犹是苏公旧日堤。莫道沧桑今古异，风流曾记昔年题。
缘识
宋太宗（宋代）

无为本从清静出，知之修炼皆寂默。
大道玄门几百般，不拘东西及南北。
观其形貌欵共语，风云可变龙与虎。
灵源欲访不曾闲，捉得之时为伴侣。
日有魂，月有魄，
业累被动除离死厄。十二时中可逍遥，
五行造化人岂测。也曾嗔，
也曾笑，世间心为求诸要。
长生之法在目前，天门地户无颠倒。
次赵保之清明即事五绝
洪咨夔（宋代）

花信东风第几回，萧条门巷老苍苔。
汉宫尽有新鑽火，无分传将一点来。
临江仙（赏芍药）
曹勋（宋代）

嫩绿阴阴台榭映，南风初送清微。扬州花市进芳菲。丝头开万朵，玉叶衬繁枝。

自是诗人佳赠意，花王香借余姿。翠红深展奉瑶卮。何妨沈醉赏，天与绊春晖。
书淳师房六言三绝 其三
周紫芝（宋代）

罂粟汤翻白雪，梅花句嚼春冰。助我看山老眼，借君倚壁枯藤。
酬和元九东川路诗十二首。亚枝花
白居易（唐代）

山邮花木似平阳，愁杀多情骢马郎。

还似升平池畔坐，低头向水自看妆。
文宣王及其弟子赞
宋高宗（宋代）

人禀秀德，气貌或同。
而子俨然，温温其容。
两端发问，未答机锋。
以礼节和，斯言可宗。
句
王安石（宋代）

青山扪虱坐，黄鸟侠书眠。
寿李悦斋五首和三劳使尹使君韵
程公许（宋代）

磊磊松椿干，渊渊金石声。
功名宁贳我，富贵本无情。
陛对三千牍，胸奇百万兵。
扶持天意在，容我请长缨。
病中夜兴
陆游（宋代）

病疟秋来久未平，草堂遥夜不胜清。
疾风递响惊林叶，列宿收芒避月明。
百计不能逃白发，一生堪笑役虚名。
钓车且作桐江梦，莫念安西万里行。
泛舟太湖
王鼎（清代）

双帆剪破碧玻璃，秋色空濛望欲迷。七十二峰何处好，夕阳一角洞庭西。
浴浪鸟
卢照邻（唐代）

独舞依磐石，群飞动轻浪。奋迅碧沙前，长怀白云上。
八至
李冶（唐代）

至近至远东西，至深至浅清溪。
至高至明日月，至亲至疏夫妻。
野堂
陆游（宋代）

姓名无复世人闻，静处何妨独策勋。
久矣不堪东阁客，归哉无媿北山文。
横林霜近有丹叶，平野雨余多断云。
更喜鸬鹚来渐熟，一溪烟水与中分。
次韵张守三首
陈造（宋代）

虐天子子是无天，谪一何妨惠亿千。
闻道蝎中犹滑涣，可偕五细尚穷边。
颂证道歌·证道歌
释印肃（宋代）

波离萤光增罪结，却把小乘文句说。
疑心到此转怀惶，莫怪经非人自拙。
题表被甥《濯足万里流图》
朱用纯（清代）

士志贵远大，士品贵芳洁。此非高隐图，特异尘途辙。

人生万里程，始步难蹉跌。便当拔污泥，介焉终其节。

万钟有弗受，三公有弗屑。纵令江汉濯，何难与比絜。

胡生正年少，希尚胡卓绝。勉哉素履往，窃为吾道悦。
金缕曲 用陈同甫韵志感
高宇泰（明代）

世事何堪说。叹而今、龙蛇浩劫，粘胶缠葛。试问百年能有几，渐看满头堆雪。

早销尽、冲冠旧发。撒手急归茅屋底，且商量、好度闲风月。

吾与也，点之瑟。

从兹显晦行藏别。问余生、山樵野牧，尚堪作合。卖卜补锅无不可，剩有凌兢瘦骨。

望前路、危冈高绝。一片雄心谁识取，倩笛声、吹彻仙家铁。

应不免，石为裂。
奉和御製奉先歌
夏竦（宋代）

皇家兮仙祖，上世兮圣神。
承云兮分治，驾羽兮临民。
诞昭兮馨烈，高陟兮元真。
载乘土运临三古，属象羲农振遐武。
爰炳明灵陟上苍，绵绵圣绪庆悠长。
既积仁兮累德，爰振耀兮流芳。
罄二仪兮垂佑，弥万礼兮开祥。
巍巍烈祖兮膺宸历，御瑶图兮建鳌极。
东征西怨兮振群黎，下舞上歌兮康蔗国。
优游亮直顯敦仁，锡羡休嘉符拓迹。
四貊名王尺组羁，九涯远道安车适。
圣功耆定实登三，方賮骏奔惟旅百。
赫赫神宗廓帝紘，昭广运兮洽和平。
礼适素青兮沿夏子，化归醲粹兮复胥庭。
宪法六学兮昭地纬，事七庙兮奉天经。
震叠威霆兮逾朔幕，汪洋惠露兮浃编氓。
偃节灵台兮黜武，漏鱼宽网兮蠲刑。
三叶缉熙兮隆绍继，皇穹右序兮隤繁祉。
徘徊飚欻兮授元符，焜燿樵蒸兮修茂礼。
思文成颂兮迪先谋，多黍申歌兮昭乐岁。
参侔开阖已无为，虔鞏盈成弥若厉。
惟寤兮符通，实天人兮合契。
降仟驭兮自三清，谕灵源兮逾百世。
遐锡鸿休茂本枝，永符盛德昭明类。
薦徽册，致清衷，
齐明兮顯至。款太空，
告繁禧，监观兮斯暨。
对越兮储精，聿怀兮忘寐。
鸟奕千龄播德芬，钦崇茂典协经纶。
神化有开彰密命，庆基无际等高旻。
踏莎行·萱草栏干
晁端礼（宋代）

萱草栏干，榴花庭院。悄无人语重帘卷。屏山掩梦不多时，斜风雨细江南岸。
昼漏初传，林莺百啭。日长暗记残香篆。洞房消息有谁知，几回欲问梁间燕。
送道友游山
施肩吾（唐代）

欲驻如今未老形，万重山上九芝清。

君今若问采芝路，踏水踏云攀杳冥。
禅人写师真请赞 其三
释慧远（宋代）

画也错，赞也错。不识蚬子笊篱，唤作普化木铎。而今要且头不是头，脚不是脚。

恐人无信，立此为约。
饮中示子贤诸友七绝颇愧狂斐 其六
欧阳澈（宋代）

功名端拟位三槐，发策惭无八斗才。寂寞云斋且稽古，披香指日扫松煤。
鹧鸪天（十九孙入学，因作小集。裴景有作，次其韵）
洪适（宋代）

两塾弦歌日日春。不容坐席更凝尘。常思芳桂攀燕窦，未见童乌继子云。

流庆泽，仰家尊。救荒阴德过于门。从师已是平原客，毛遂怀绷作弄孙。
次韵张甥棠美昼眠?此诗为晁补之作?
苏轼（宋代）

炎歊五月北窗凉，更觉甘如饭稻粱。
宰我粪墙讥敢避，孝先经笥谑兼忘。
忧虞心谢知时雁，安稳身同挂角羊。
要识熙熙不争兢，华胥别是一仙乡。
入山
胡圭（宋代）

摆落世尘缚，愿结岩栖缘。
一层复一层，古道多回旋。
白云随我后，幽鸟鸣我前。
云禽亦佳侣，一见即忻然。
金缕曲 前题 三叠前韵
叶绍本（清代）

小酌听鹂酒。忆断帘、伊人曾见，睇真宜否。藐昭花前尽流盼，消尽陈思八斗。

合付与、多情欧九。烟缕千条瓜步水，做青青、曾媚平山守。

横塘曲、试翘首。

簸钱堂上娇娃走。畅好是、初三月后，东风垂手。比似梧宫宫中见，只合西眉承受。

应栽向、女儿港口。春色撩人无赖甚，只梨涡、双颊堪为丑。

金缕影、当窗牖。
送裴仲谟
秦观（宋代）

君才出於德，妙高如匠石。
但见广厦成，不见斧斤迹。
厚为诸兄奉，自奉颇云啬。
三先阳亢宗，薄俗有惭色。
汝南古佳郡，月旦评一易。
尔来似扬州，不办龙蜥蜴。
短簿髯参军，喜怒移顷刻。
正平竟获免，实我文举力。
念公当乖隔，忧思如纺绩。
耻为儿女仁，到此泪横臆。
熙朝大烹饪，贤者不家食。
朝为郡县吏，暮作台省客。
矧闻诸法从，久欲荐言责。
去去勿重陈，九万自此击。
我爱淳安好 其九
陈晔（宋代）

我爱淳安好，薰陶圣治馨。执呼民听命，期纵草生囹。

栏栅虚长庑，桁杨卧一庭。国家仁泽厚，今日可无刑。
次韵谢子高读渊明传
黄庭坚（宋代）

枯木嵌空微暗淡，古器虽在无古弦。
袖中正有南风手，谁为听之谁为传。
风流岂落正始後，甲子不数义熙前。
一轩黄菊平生事，无酒令人意缺然。
梅箭
钱登选（清代）

纷纷梅箭乱纵衡，野鹊来游亦不惊。月挂新弰云作彀，天开画布日为正。

几番临水射潮去，半岭穿风破的轻。自是圣朝无用处，何如结子且调羹。
水调歌头 寿赵茶马
李刘（宋代）

万里碧鸡使，叱驭问邛崃。枪旗有烨，川秦奔走送龙媒。

好在灵均初度，唤起长庚佳梦，霜月照金罍。寿似武侯柏，香在草堂梅。

舞娉婷，斟凿落，沃崔嵬。神尧孙子，向来八九上三台。

挂了桑弧蓬矢，便恐彤弓秬瓒，分宝下天阶。归赋梁园雪，试唤长卿来。
水龙吟（太宗临渭上）
李纲（宋代）

古来夷狄难驯，射飞择肉天骄子。唐家建国，北边雄盛，无如颉子。万马崩腾，早旗毡帐，远临清渭。向郊原驰突，凭陵仓卒，知战守、难为计。

须信君王神武。觇虏营、只从七骑。长弓大箭，据鞍诘问，单于非义。戈甲鲜明，旌麾光彩，六军随至。怅敌情震骇，鱼循鼠伏，请坚盟誓。
太湖馆送殷秀才赴举
皎然（唐代）

春风洞庭路，摇荡暮天多。衰疾见芳草，别离伤远波。

诗名推首荐，赋甲拟前科。数日闻天府，山衣制芰荷。
夜泊
彭印古（清代）

云散雨初晴，渔镫数点明。远钟敲旅梦，落叶带秋声。

幔卷星皆动，波恬月不惊。有怀空击楫，感慨壮心生。
悼玉溪 其一
张九成（宋代）

闻名四十载，兹地忽相逢。每听谈前事，相看泪满胸。

干戈今偃息，诗酒曷从容。寂寞千秋恨，新阡植万松。
书近日市况
洪繻（清代）

寸丝粒黍随徵榷，褚币如云散海台。一市人惊金气尽，梅根谁冶水衡来！
铜陵县废寺
董嗣杲（宋代）

铜官山下梵坊欹，谁为昭明太子悲。
鹤去不归松下柱，龟埋空负草间碑。
谁言象教无销歇，自剖鸿蒙有乱离。
独倚倾墙望淮水，残僧绝影立移时。
题松江驿
方干（唐代）

便向中流出太阳，兼疑大岸逼浮桑。门前白道通丹阙，

浪里青山占几乡。帆势落斜依浦溆，钟声断续在沧茫。

古今悉不知天意，偏把云霞媚一方。
谢袁起岩使君借贡院居
陈造（宋代）

火云烘白昼，悠悠昼日长。
黄尘扑面去，行客汗反浆。
老夫清梦起，开卷钩北窗。
微风入巾袂，世恐无此凉。
李总干遗诗十四句师於一句之下加颂七句
释印肃（宋代）

有人来问我，如何向他道。
丧身失命处，世人怕死到。
三界唯一心，万法唯心造。
不悟生死者，轮劫空招报。
送师教授
王十朋（宋代）

同年四百二十六，尊酒相逢得我师。方喜书来自天目，忽惊人去向峨眉。

囊开蜀锦留佳句，棹拂汀蘋索恶诗。莫道冷官无一物，扁舟遥载义风归。
濮乐閒得唐雷霄琴黄南窗鼓之
黄玠（元代）

霹雳昼下乖龙升，峄阳孤桐才具成。大唐雷霄与斲削，木精咋舌山鬼惊。

漆光拂拭净如水，蛇跗欲走不得行。主人爱琴仍爱客，层轩白月秋夜清。

请君为我尽意弹，我亦为君倾耳听。上弦洋洋和且平，下弦琅然如叩冰。

回头始疑崩石裂，泛指忽作蜚鸿轻。铜盘乱泣珠琲落，铁挝碎击珊瑚鸣。

江山清空草木动，律吕应会风云生。挥杯弄影喜欲舞，主客尔汝俱忘形。

人生交契如此酒，子期知音复知声。
林君薇阁饯别一力酒馆，感赋一律
施景琛（清代）

抛砖引玉上吟台，争奈离筵酒又催。易水有歌终怛恻，扬州无梦枉疑猜。

前头鹦鹉浑难诉，满地梨花亦可哀。恼煞薛涛笺骤贵，裙钗也解索诗来。
又和十六夜月
刘安上（宋代）

云头依旧尚团圆，未觉清光有两般。自是人心重佳节，故将今夕不同看。

望中银汉祇如昨，坐久园亭又更寒。莫把盈亏妄分别，一杯到手且须乾。
题清凉广惠禅寺
杨杰（宋代）

君勿爱清凉，清凉如火如沸汤。君勿恶炎热，炎热如冰如积雪。

勿爱亦可恶，未是逍遥处。君不见海会山前一条路，一车来，一车去，今古转辕何日住。

落花时节雨初晴，黄莺枝上分明语。
好事近·小院看酴醿
佚名（宋代）

小院看酴醿，正是盛开时节。莫惜大家沈醉，有春醅初泼。花前月下细看来，无物比清绝。若问此花何似，似一堆香雪。
金错刀
毕仲游（宋代）

倾囊倒箧皆珍怪，中有如刀两大钱。不是美新能制作，为怜今近一千年。
题雪花达摩布衣偈
家铉翁（宋代）

拈花公案且莫道，西来正被拈花恼。
一花开后几花开，微笑不禁成绝倒。
归去来，人未老，
掉下从前旧草鞋。衲被蒙头面壁坐，
提起不直一落索。放下大地无处著，
从来被他碍手脚。为君索火当街烧，
布袋依前是弥勒。
临川陈宪大夫挽词二首
苏辙（宋代）

一时冠盖盛临川，直亮推公益友先。
淡泊朱丝初少味，萧疏翠竹久弥鲜。
崎岖处世曾何病，奔走成功亦偶然。
天理更疏终不失，雍雍今见子孙贤。
五月扁舟忆过门，哀怜逐客为招魂。
开樽不惜清泉洁，挥汗相看白雨翻。
病起清言惊苦瘦，归休尺牍尚相存。
秋风洒涕松楸外，谈笑犹疑对竹轩。
〈公家有竹轩，辄尝赋诗。
〉
诗一首
苏舜钦（宋代）

滁阳太守好山水，公馀日醉群山间。滁峰环回秀相倚，作亭正对溪山前。
望太行
缪荃孙（清代）

万千云气郁青苍，马首西回见太行。左界河山蟠晋赵，中原天太划阴阳。

雪花吟入冬心淡，风色吹馀鬓影凉。十载盐车空历碌，长鸣坂下太摧伤。
宿西菩山明智寺诗
张镃（宋代）

路转溪山果大奇，茂林门径古苔滋。
坐余沿石閒听水，茶罢巡檐遍读碑。
飞白洒然前辈字，养鱼浴却向来池。
草蒲葺葺仙人发，随我归来与静宜。
秋山
贾泽洛（清代）

绝巘飞云叶，回峰挂薜萝。日光寒照浅，猿啸夜闻多。

樵径沿溪入，蓬门向晚过。鸡豚秋正美，朝市兴如何。
和程适正见赠二首 其二
李昭玘（宋代）

簿领栖迟叹陆沈，滔滔何处觅知音。凌云词句豪难敌，似水交情老更深。

鼷鼠饮河聊满腹，白云出岫本无心。从今收拾身閒计，洗竹锄花日醉吟。
游钱王太庙
王执礼（宋代）

数间老屋半欹颓，宗袥虽存没草莱。
尚有遗民呼太庙，可堪游草上荒台。
花开陌路空余恨，麦被陵陂不尽哀。
三节还乡平日志，化为杜宇定归来。
念奴娇 镜影
刘炳照（清代）

一轮斜闪，看宝奁开处，光涵秋水。凤暗鸾昏难细绘，隐约芙蓉窗背。

晓隔虾须，淡描螺黛，往日新妆事。玉台尘满，惜春人懒梳洗。

遐想倚翠偎红，同心密约，今后须牢记。惟有团栾天上月，相对可称知己。

好梦重圆，三更梦里，得许分明未。菱花休照，怕侬添了憔悴。
湖中夕泛归南屏四绝
释道济（宋代）

五月西湖凉似秋，新荷吐蕊暗香浮。
明年花落人何在，把酒问花花点头。
暮秋访何雪芳城东读画楼醉后题壁
李进（明代）

城上高楼俯碧波，楼头小住病维摩。萧疏红树半溪冷，偃蹇青山两岸多。

抱膝目中无管乐，苦心句里有阴何。与君且酌匏樽酒，明月钩帘一放歌。
南海杂诗三首 其三
史申义（清代）

海雨花阴候，春泥屐响声。鸦鬟簪抹丽，纨扇过清明。

玳瑁潮通市，芭蕉绿上城。昌华鼓舞院，销尽美人情。
咏乌
李义府（唐代）

日里飏朝彩，琴中伴夜啼。
上林如许树，不借一枝栖。
次韵单徙提举
李思衍（宋代）

百蛮冠带悉来庭，九处临关万雉城。
汉殿风驰十行诏，唐藩雷动众军声。
海涵春育民膏泽，雨施云行天性情。
听得老癃扶杖语，紫微垣畔泰阶平。
四时田园杂兴
范成大（宋代）

租船满载候开仓，粒粒如珠白似霜。
不惜两钏输一斛，尚赢糠覈饱儿郎！
月夜听邻舟美人琵琶同梁元珍李烟客赋
欧必元（明代）

江烟接素秋，乘夜荡轻舟。霜微叶随落，波平月不流。

相逢似洛叶，乍闻如江洲。暗忆初停指，错断为凝眸。

心曲凭谁写，凄清或自由。可怜狂客听，悲吟徒解愁。
辛未春溯洄彭蠡晓望漫怀
郭之奇（明代）

一枕渡匡庐，湖山夜容舒。水净霞明清晓望，晔晔紫芝育育鱼。

霞花浪暖三月候，杨柳风前五更馀。有美一人来踽踽，折柳攀花情半吐。

临流蹀躞倚新妆，一水依依遥数武。数武终难亲，微衷不可陈。

无缘相邂逅，有意同束薪。波郎销远魄，青娥蹙素颦。

天台已路阻，武陵孰为津。念此犹如梦中梦，流声岸色舟相送。

扁舟离人奈若何，波光漠漠馀清弄，胡雁朝飞一湖泓。

鹧鸪晓啼千山雾，胡雁为惊沙朔霜，飘荡河洲倦北翔。

鹧鸪繇来怀南土，焦焦戢羽日思乡。乡思愁绝不堪见，悽肝摧尽断柔肠。

可奈人归春既老，春老人归程复长。远游悲俗真何事，小隐东山薄可偿。

长锁寸心依岭海，孤垂两足濯沧浪。高卧寒岩或起坐，白云随缘相右左。

东壁金松西园花，春草池塘夏秋果。此地安可无主人，苍生之济不须我。
送乡友王俊杰南归四首 其一
叶砥（明代）

猎猎霜风洒鬓华，停车话别柳边沙。尔兄新调阳关戍，老我先边青海涯。

天际朔云分雁影，江南春事迫梅花。封题不了羁孤意，一一相烦说到家。
登文星台
宋登春（明代）

春酒百壶春日开，东风扶我上文台。乾坤无处着双眼，秖对云山舒壮怀。
凤县道中
周有声（清代）

直到青天上，何知径路分。岩峦森气象，风雨极声闻。

石势存危栈，林烟续断云。客衣殊太薄，叹息此劳筋。
边马
黄河澄（清代）

暴露风霜早，长嘶傍塞门。殁无文梓椁，身有仆姑痕。

暮齿愁相弃，成功不与论。殊方来汗血，玉辇日承恩。
寄邓善之
仇远（元代）

几年不寄子公书，忽向燕南遗鲤鱼。
天远地遥归未得，男婚女鲤事何如。
壮游自致青云上，漫仕谁怜白发余。
西浙林泉俱可隐，毋忘旧约共閒居。
岁将除因诵前贤粲字韵诗慨然有感次其韵请彦光同赋盖予与彦光皆年三十九矣
谢薖（宋代）

舂粮适百里，九十居其半。骎骎入老境，竞起末路叹。

在世无他能，聊以滑稽玩。所嗟金石交，契阔或星散。

诗忆西堂语，酒藉南邻伴。共为终年醉，莫歌何时旦。

文书谩遮眼，插架复盈案。四愁不堪拟，九歌仅能乱。

发春只数日，故态期类盥。宁知性本慵，矧复肉亦缓。

人犹乐新故，事止仍旧贯。酸寒孟生穷，敛退韩子懦。

惜哉连城珍，不变三日炭。玉人可求见，何暇定舍馆。

退藏亟闻道，饮水知冷暖。更当崇明德，不愧三英粲。
舟中作
陆游（宋代）

林麓重重雾雨昏，扁舟晚过郡南门。
铸金越相遗祠古，执玉涂山王气存。
官道苍茫多水驿，客游飘泊厌风餐。
剡中此去无多地，会约支公听断猿。
古兴十六首 其八
沈辽（宋代）

黄叶日已落，西飙易惊衰。忆昔阳春下，芳华弄葳蕤。

四序不代运，生物皆凌夷。匆匆盖常理，晚暮令人悲。
游治平寺有感
马光龙（明代）

披葺蹑屐度林丘，烟雨空濛蜃气流。桃洞通源疑汉魏，竹林长啸愧嵇刘。

满洲芳草巢飞鹭，数叶渔舠傍狎鸥。倏忽晴阴舒卷际，沧桑不尽古今愁。
次韵和签判靳慎微奉议谒武侯祠有作
邹浩（宋代）

卧龙得风霆，天宇不难肃。历数端何归，转昐移祸福。

庙食凛平生，光灵走川陆。欲知庇斯人，绵延视巫祝。
同官倡和用山字韵
胡直孺（宋代）

章句飘飘续小山，古风萧瑟笔追还。
海鹏共击三千里，铁马同追十二闲。
功业会看钟鼎上，声华已在缙绅间。
他年记忆怜衰老，为报西川引一班。
咏尘
吴炳（元代）

氛氲随骑集，散漫随风度。似雾暗津楼，连云隐郊树。

渐迷乌几色，已失京衣素。嗟予南北人，长年事行路。
琐窗寒 其一 题美冠夫人遗箑，为幼莲赋
冯煦（清代）

有客寻秋，尘封镜槛，怨棠休茜。团团似月，怀袖当年曾见。

展银笺、千叠冶云，旧题俊句珠网罥。怕双栖江表，空帘吊梦，妒他新燕。

画图视我，算露晚星初，半遮人面。残纨剩楮，赢得韦郎肠断。

掩瑶笙、碧城旧游，夜凉鹤背归太晚。奈并刀、不剪柔情，宛转萦似茧。
华亭百咏·金山
许尚（宋代）

激浪闻澎湃，山神阴力多。
风涛归指顾，海若敢谁何。
西湖十景册为唐饬轩题 其四 野菊寒泉
孙承恩（明代）

幽花照寒泉，秋光翠欲滴。扁舟彼何人，遥遥渡空碧。
妙高老人卧病遣侍者以墨梅相迓
释德洪（宋代）

高丝才歇转轻雷，无数晴峰笑靥开。大士已闻方卧疾，小空端遣出山来。

宝方世路知无隔，俗驾山灵故勒回。多谢高情饯春色，十分浑在一枝梅。
庵居杂咏九首
张继先（宋代）

庵前桃李春争开，雪里见花惟有梅。
莫谓枝梢有分别，根本自异非人栽。
伤时感怀 其一
王十朋（宋代）

三万六千成掷梭，欢娱常少愁常多。干戈今日犹未定，书剑他常知若何。

淡荡三秋冷时节，萧条万里空山河。伤时眼泪满襟血，更把少陵诗句哦。
祈雨
陈襄（宋代）

庆历甲申岁，旱极不民田。
农夫不得耕，相顾愁凶年。
帝心恐民不，诏遣诉山川。
郡国举祀典，斋戒陈豆笾。
望祭复雩龙，祷之必精虔。
经旬杳无报，旱气增于前。
菑田扬飞尘，井谷无寸泉。
炎炎天地中，草木皆欲烯。
俗云有鳗鱼，灵异古所传。
太守顺民心，命驾而迎焉。
乐以钟鼓音，薰以沈檀烟。
儵惊西郊寒，霭霭离山巅。
急雨下滂沱，迅雷亦填填。
须臾畎亩盈，一境皆欣然。
始为穴中鱼，窃弄阴阳权。
山川岂无神，不能通于天。
蛟龙岂无灵，不能兴于渊。
有若赏罚柄，反使奸臣专。
秋寺和碧岑姊韵
沈纕（清代）

秋寺寒烟湿，支筇望不迷。石林残雨响，樵径乱云底。

落叶埋人迹，疏钟送马蹄。我来参大乘，斜日下招提。
同马太守听九思法师讲金刚经
高适（唐代）

吾师晋阳宝，杰出山河最。途经世谛间，心到空王外。

鸣钟山虎伏，说法天龙会。了义同建瓴，梵法若吹籁。

深知亿劫苦，善喻恒沙大。舍施割肌肤，攀缘去亲爱。

招提何清净，良牧驻轻盖。露冕众香中，临人觉苑内。

心持佛印久，标割魔军退。愿开初地因，永奉弥天对。
通问赣州留尚书并寄三首 其一
赵蕃（宋代）

去冬曾作送行诗，岂料重临岁甫移。盍遣德星均四海，愿令竹马快并儿。

使君不独符仍剖，刺史还闻节再持。吏治久安民则化，九重于此有深思。
题曹怡轩樵笛吟稿四首 其二
萧立之（宋代）

梅未能花雪作难，争春春意为谁悭。诗翁压倒梅和雪，春在一编樵笛间。
宿绍隆院
韩维（宋代）

东来鸣棹落河干，喜见孤幡佛树端。
不谓尘埃走符檄，尚逢池榭拂衣冠。
清风明月还相见，浊酒枯棋亦自惧。
寄语京城骑马客，优游到底是闲官。
亮座主赞
释心月（宋代）

心与虚空讲未终，一呼回首一开容。
勿言去后无消息，云外西山翠扫空。
沪帅曹太博生日四首
魏了翁（宋代）

天马无踪运四时，试将六十四年推。
后天八八方来数，加倍无穷自此基。
感遇二首 其二
夏子龄（清代）

漫说长安不易居，冷官许读十年书。早知似马原非马，何事骑年再觅年。

议礼尚留三赋草，摩霄空羡五云车。南宫风月高寒甚，插脚尘凡总不如。
船户
高翥（宋代）

尽将家具载轻舟，来往长江春复秋。
三世儿孙居柁尾，四方知识会沙头。
老翁晓起占风信，少妇晨妆照水流。
自笑此生漂泊甚，爱渠生理付浮悠。
宴瑶池 其二
朱祖谋（清代）

句陈元武相望处。暮暮。酒阑肝胆毕露。流萤路。何人画取。芜城赋。

怕重说、安西都护。青骢去。秋燐自明残戍。风吹雨。

城头尔汝。昏鸦语。
吴斗南架阁求梦芳亭诗
周必大（宋代）

屈平流放楚江皋，萧艾丛中思郁陶。
君是国香人服媚，诗情端合反离骚。
夜气
刘黻（宋代）

夜气不盈握，浩然天地清。
风行石不动，云走月常明。
陋巷颜回乐，深山大舜耕。
此心无旦昼，万物自生生/
和洪叔昞主簿浮玉亭韵
袁说友（宋代）

亭为君来又得名，公余赢取眼双明。
溪光影碎黄金艳，波面声双白玉琤。
夜半吴歌缘底恨，晚来山色不胜情。
风光我欲平分破，故把吟边当结盟。
和黄遇卿二白韵
王迈（宋代）

晚来云色半浓淡，云外青山知有无。
缠出六花夸舞女，又飞一白慰农夫。
久无人说平淮事，空有天生访戴图。
忧国寸心同皎洁，诗肩如鹭更清臞。
金刚经偈寄示西林总长老
白玉蟾（宋代）

以字不成，八字不是。
如是我闻，早落第二。
再和 其二
韦骧（宋代）

暮角清声杂凤箫，一时冠带似圜桥。谪仙诗句春泉涌，万斛量愁顷刻消。
得陈元履家书六言四首
岳珂（宋代）

老病两无世用，谋谟百不如人。
喜见东床论事，谁言下榻生尘。
过张王庙
杨万里（宋代）

地迥人烟寂，山盘水势回。
怪松欹岸出，古庙背河开。
晚色催征棹，斜阳恋去桅。
丹徒谁道远，一眺正悠哉。
钗头凤·春愁远
史达祖（宋代）

春愁远。春梦乱。凤钗一股轻尘满。江烟白。江波碧。柳户清明，燕满寒食。忆忆忆。
莺声晓，箫声短。落花不许春拘管。新相识。休相失。翠陌吹衣，画楼横笛。得得得。
熙宁望祭岳镇海渎十七首
佚名（隋代）

高广融结，实维中央。
宣气报功，利彼一方。
坎壇以祀，六乐锵锵。
灵其有喜，酌以大璋。
寿溧阳陆时休侍御乃尊封君
王缜（明代）

诗骨棱棱海鹤清，天将全福副耆英。门庭自信文章贵，杖履不耆身世轻。

老去豸冠归物望，闲来霜简驻乡评。人间家庆真难事，重见花骢昼锦行。
杨太孺人贞寿卷 其二
姚思虞（明代）

久拚茶蓼几回尝，温语俄惊自上方。一片丹心同火玉，千秋劲节傲冰霜。

宁辞夜断驺人杼，遂尔名成宓子堂。即日随车饶雨露，由来饮水识源长。
满江红 寿东人
范飞（明代）

律转黄钟，尧蓂尚、零星一叶。人尽道、当年此日，诞生豪杰。

我是尽家门下士，三年屡献阳春雪。更此行、骑鹤上扬州，恩稠叠。

尽有子，文章伯。尽有女，夸才色。更风流酝藉，东床佳客。

婿祝长生儿祝寿，玉杯举罢金杯接。愿年年、长醉腊前梅，梅梢月。
诗偈 其一八○
庞蕴（唐代）

惭愧好意根，无自亦无他。无自身无垢，无他尘不加。

常居清静地，知有不能过。旧时恶知识，总见阿弥陀。
别王泰之
华岳（宋代）

黄尘漫漫小峰路，白石齿齿茗坑渡。
相亭南来第一程，人烟萧条岁云暮。
故人小隐三家村，约我旗亭聊一樽。
相逢此地复相别，明朝怀抱同谁论。
赠毛仙翁
张仲方（唐代）

毛仙翁，毛仙翁，容貌常如二八童。几岁头梳云鬓绿，

无时面带桃花红。眼前人世阅沧海，肘后药成辞月宫。

方口秀眉编贝齿，了然炅炅双瞳子。芝椿禀气本坚强，

龟鹤计年应不死。四海五山长独游，矜贫傲富欺王侯。

灵通指下砖甓化，瑞气炉中金玉流。定是烟霞列仙侣，

暂来尘俗救危苦。紫霞妖女琼华飞，秘法虔心传付与。

阴功足，阴功成，羽驾何年归上清。待我休官了婚嫁，

桃源洞里觅仙兄。
对月
赵蕃（宋代）

平生喜临风，今夕愁对月。
月好若愁看，寒苦侵肌切。
岂无一短褐，自不生暖热。
想像水栖禽，冻羽难拍拍。
红线诗五首 其二
屠隆（明代）

龙文匕首髻乌蛮，一霎遥空响佩环。街鼓未休营卒卧，满身风露魏城还。
次韵曾英发
王庭圭（宋代）

泮水桥边不记年，后来谁复敢争先。襄阳耆旧今无在，江左风争寂不传。

穷巷闭门佳客至，新诗照壁夜光悬。未应晚节嗟争滞，三子青袍慰眼前。
闻衎石兄归郡城下榻学山兄乐寿堂赋呈四首末篇兼怀云寿兄武义 其一
钱泰吉（清代）

积雪明南窗，独坐忆远道。大河冻行舟，何处赋春草。

忽传一纸冻，开缄豁怀抱。为言卸装初，乐事田园好。

上堂拜世母，慈颜幸未老。家事咨长兄，连床度昏晓。

朅来犀角儿，去日犹襁褓。咿唔共镫火，兄孙已聪了。

流光十五年，忽忽同过鸟。暂辞京洛尘，且食江乡稻。
悼郑彦继书墓亭
朱槔（宋代）

苍梧翠柏泣西风，尺冢巍然宿草中。
宝剑何心求季子，只鸡今日过桥公。
麟经有味人谁识，鹤阵论功气自雄。
欲拂苍厓写奇节，陈琳檄手语言工。
和杨公济钱塘西湖百题 其九十五 修竹轩
郭祥正（宋代）

不作笙箫用，开花待凤凰。阴阴一轩里，谁识阮生狂。
醉后作短歌十一章 其十一
姚燮（清代）

何以消我愁，置酒一斛登高楼。何以散我忧，随风万里乘扁舟。

高楼不见青山青，扁舟万里安所行，慨焉独立双涕零。
再咏黄石榴花二首 其二
韦骧（宋代）

佳人最爱石榴红，染作轻裙步履同。唯有此花难入意，任教荣悴逐薰风。
贻家弟
李新（宋代）

但知四壁有连珠，底事虚名更拙图。
一{左豆右斗}病予犹百首，十年笑尔拙三都。
霜风入颊休惊冷，瓦碗无油愿急呼。
世上舌根皆识味，满倾终是爱醍醐。
酬乐天寄蕲州簟
元稹（唐代）

蕲簟未经春，君先拭翠筠。知为热时物，预与瘴中人。

碾玉连心润，编牙小片珍。霜凝青汗简，冰透碧游鳞。

水魄轻涵黛，琉璃薄带尘。梦成伤冷滑，惊卧老龙身。
赋永叔家白兔
韩维（宋代）

天公团白雪，戏作毛物形。
太阴来照之，精魄孕厥灵。
走弄朝日光，赩然丹两睛}。
不知质毛异，乃下游林坰。
一为世俗怪，罝网遂见索。
我尝论天理，于物初无营。
妍者偶自得，丑者果谁令。
豺狼穴高山，吞噬饫膻腥。
苍鹰{娉女换扌}不得，逸虎常安行。
是惟兽之细，田亩甘所宁。
粮粒不饱腹，连群落燖烹。
幸而护珍贵，愁苦终其生。
纠纷祸福余，未易以迹明。
将由物自为，或系时所丁。
恨无南华辩，文字波涛倾。
两置豺与兔，浩然至理真。
达理歌
释印肃（宋代）

普庵识心达理，不是胡言乱语。
教化三千大千，个个透泥入水。
应无所住生心，更不祭神拜鬼。
时中净念法身，何假烧钱化纸。
不被邪魔所惑，各各尽淘真理。
亦非夜聚晓散，亦不远寻山水。
亦不发愿烧香，亦不弃离妻子。
不咽众生血味，便敬六亲九祖。
誓不饮酒猖狂，不入牢狱苦楚。
见利便不干心，处处如钦父母。
你争无明人我，我自无可作做。
修桥补路随缘，身作山河国土。
供养大地含灵，上愿皇图永固。
时时风调雨顺，日日民歌乐舞。
皆因自性天真，永不入他门户。
如今一物无求，不著邪魔祛使。
不离当处湛然，运水搬柴佛事。
何须找铙击钹，岂用槌钟击鼓。
饶舌合掌归依，早被参方取怒。
只心普遍莲花，何异西方净土。
自古本自无迷，今本何曾有悟。
设有三乘五教，也似添盐和酣。
生死涅槃如梦，佛说无所作做。
更问达磨西来，他亦别无门路。
直指人心是佛，不可更移一步。
才有丝发是非，便入魔家邪户。
死中得活之人，诸佛龙天守护。
斩钉截铁丈夫，这个凡夫了事。
如今人赞神钦，万劫群灵仰慕。
到此若不回心，岂识摩尼宝库。
自利利他不竭，经劫且无怕怖。
披云啸月吟古风，透石穿山谈正法。
只个心如巧画师，只个身如无缝塔。
东村老婆是我娘，爷是南门张大伯。
泺驿路
丘处机（宋代）

极目山川无尽头，风烟不断水长流。如何造物开天地，到此令人放马牛。

饮血茹毛同上古，峨冠结发异中州。圣贤不得垂文化，历代纵横只自由。
上亭驿
张方平（宋代）

雨中驻跸此闻铃，当日梨园写此声。忽忽悲心自多感，铃声何事怆人情。
王忠文公挽词
楼钥（宋代）

梁木今其壤，谁能问大钧。
恩深两宫赙，哀动四州民。
已矣天人策，伤哉社稷臣。
吾生良可耻，不及见斯人。
咏荆轲
柳宗元（唐代）

燕秦不两立，太子已为虞。
千金奉短计，匕首荆卿趋。
穷年徇所欲，兵势且见屠。
微言激幽愤，怒目辞燕都。
朔风动易水，挥爵前长驱。
函首致宿怨，献田开版图。
炯然耀电光，掌握罔正夫。
造端何其锐，临事竟趑趄。
长虹吐白日，仓卒反受诛。
按剑赫凭怒，风雷助号呼。
慈父断子首，狂走无容躯。
夷城芟七族，台观皆焚污。
始期忧患弭，卒动灾祸枢。
秦皇本诈力，事与桓公殊。
奈何效曹子，实谓勇且愚。
世传故多谬，太史征无且。